《失调名 九月豫章道中》
明代·徐媛

帆轻一扇，晓色碧涟秋岸。林破寒烟，星河淡落，青山如染。

露浥寒蓉茜。翠涩枯棠瓣。傍疏柳西风几点。关铎沉，鸡塞远。

行行尚缓。家在绿云天半。念归舟游子，一片乡心撩乱。

菊黄金绽。满首插、茱萸遍。兀坐逗遛江畔，对旅雁沙汀，盼煞白蘋秋苑。

作者简介：（1560—1620）苏州府长洲人，字小淑。副使范允临妻。工书画，好吟咏。与寒山陆卿子相倡和，吴中士大夫交口誉之，称吴门二大家。有《络纬吟》。